Ruotsin poliisin mukaan torstain kouluiskun takana oli viharikosmotiivi, ja tekijä valitsi uhreikseen maahanmuuttajataustaisia ihmisiä. Trollhättanissa peruskouluun hyökännyt 21-vuotias mies oli osoittanut sosiaalisessa mediassa kiinnostusta äärioikeistolaisiin mielipiteisiin.

– Olemme vakuuttuneita siitä, että teon taustalla oli rasistinen viharikosmotiivi. Voimme todeta silminnäkijäkertomusten perusteella, että hän valitsi uhrinsa etnisyyden perusteella, poliisikomentaja Niclas Hallgren sanoo yleisradioyhtiö SVT:ssä (siirryt toiseen palveluun).

Poliisin mukaan viharikosmotiivia tukevat myös epäillyn tekijän kotona tehdyt löydöt, tekijän pukeutuminen hyökkäyksen aikana ja hänen toimintansa. Poliisi ei kuitenkaan paljasta, mitä löytöjä miehen kotona on tehty.

Sanomalehti Göteborgs-Postenin (siirryt toiseen palveluun) mukaan epäilty tekijä olisi jättänyt jälkeensä jäähyväiskirjeen.

– Kerromme siitä myöhemmin, komisario Thord Haraldsson sanoo GP:lle.

Kaikki miehen uhrit olivat ulkomaalaistaustaisia. Koulu sijaitsee Kronogårdenin alueella, jossa asuu paljon maahanmuuttajia.

– Hän on koputtanut luokkahuoneiden oville ja käynyt tiettyjen henkilöiden kimppuun. Hän on kiertänyt suuren alueen koulussa, ja hänellä olisi ollut tilaisuuksia vahingoittaa useampia ihmisiä, poliisin tiedottaja Peter Adlersson sanoo sanomalehti Expressenissä (siirryt toiseen palveluun).

Mies tappoi oppilaan ja kouluavustaja sekä haavoitti toista oppilasta ja opettajaa vakavasti Kronan-peruskoulussa Trollhättanissa. Haavoittuneen 15-vuotiaan tila on kriittinen, mutta vakaa. Haavoittuneen 41-vuotiaan tila on vakava, mutta vakaa.

Poliisin tekninen tutkinta koulussa on vielä kesken. Tekijä liikkui koulussa useissa kerroksissa. Tekijä kuoli itse poliisin luoteihin.

– Omaisten, uhrien ja yhteiskunnan kannalta on tärkeää, että selvitämme, mitä koko traagisen tapahtuman taustalla oikein on, poliisikomentaja Niclas Hallgren sanoo.